
Sülysáp Város Önkormányzata

Polgármesterétől

2241 Sülysáp, Szent István tér 1.

Telefon, fax: (06-29) 435-001, (06-29) 435-003

NYILVÁNOS
Szám: S/4977-13/2017
Előterjesztés elkészítésének időpontja: 2017. augusztus 17.
Előterjesztést készítette: Gáspárné Farkas Mónika pályázati ügyintéző
Előterjesztést jóváhagyta: dr. Tóth Krisztina jegyző
Előterjesztést véleményezi: PVB, HSZB
Döntés módja: nyílt szavazás, egyszerű szótöbbség 
Mellékletek: -
E L Ő T E R J E S Z T É S

Sülysáp Város Önkormányzata Képviselő-testületének
2017. augusztus 24-én tartandó munkaterv szerinti ülésére

11. napirendhez

Tárgy: Pályázat benyújtása a PM_EUALAPELLATAS_2017 kódszámú, Önkormányzati tulajdonú egészségügyi alapellátást nyújtó intézmények fejlesztésének támogatása Pest megyében tárgyú pályázati felhívásra

Tisztelt Képviselő-testület!

A Nemzetgazdasági Minisztérium a Pest megye célzott fejlesztését szolgáló 80 milliárd forintos támogatási program részeként meghirdette 2017. évi pályázatait, melyek közül az egyik az egészségügyi alapellátást nyújtó intézmények fejlesztésére irányuló felhívás. Pályázatot nyújthatnak be a megyei jogú városok kivételével Pest megyei települési önkormányzatok (GFO 321).

A pályázat keretében vissza nem térítendő költségvetési támogatás igényelhető, melynek összege: minimum 10 millió Ft – maximum 200 millió Ft. A támogatás intenzitása függ a pályázó egy lakosra jutó adóerő-képességétől, így Sülysáp Város Önkormányzata a legmagasabb 95%-os támogatási intenzitású kategóriába esik.
A pályázati felhívás háromféle konstrukciót ajánl fel a projektek megtervezéséhez: 
A) Meglévő, önkormányzati tulajdonú egészségügyi alapinfrastruktúrához sorolható feladatokat ellátó helyek/ helyiségek/épületek felújítása (beleértve az épületgépészetet), átépítése, bővítése közfinanszírozott és területi ellátási kötelezettséggel rendelkező háziorvosi és házi gyermekorvosi rendelő, fogorvosi rendelő, védőnői tanácsadó, alapellátáshoz kapcsolódó háziorvosi, házi gyermekorvosi és fogorvosi ügyeleti ellátás infrastrukturális színvonalának javítása céljából.

B) Jelenleg más funkciót betöltő, önkormányzati tulajdonú helyiségek/épületek felújítása (beleértve az épületgépészetet), átépítése, bővítése, ingatlankiváltással való felújítása közfinanszírozott és területi ellátási kötelezettséggel rendelkező háziorvosi és házi gyermekorvosi rendelő, fogorvosi rendelő, védőnői tanácsadó, alapellátáshoz kapcsolódó háziorvosi, házi gyermekorvosi és fogorvosi ügyeleti ellátásnak infrastrukturális színvonalának javítása céljából.
C) Új helyiség/épület építése 100%-os önkormányzati tulajdonú, erre a célra alkalmas építési telken, közfinanszírozott és területi ellátási kötelezettséggel rendelkező háziorvosi és házi gyermekorvosi rendelő, fogorvosi rendelő, védőnői tanácsadó, alapellátáshoz kapcsolódó háziorvosi, házi gyermekorvosi és fogorvosi ügyeleti ellátás infrastrukturális színvonalának javítása céljából.
Mindezeket megfontolva, az igényelhető támogatás viszonylag jelentős mértékét figyelembe véve a C) konstrukcióban, azaz új egészségügyi komplexum építésére javasoljuk benyújtani a pályázatot. 

Ennek szellemében – tekintettel a pályázat nagyon közeli, a testületi ülés napján esedékes megnyílására, és azt követően rövid időn belül várható felfüggesztésére – megkezdtük a pályázat előkészítését, és felvettük a kapcsolatot Tóth Mihállyal, aki már előállt hasonló projektjavaslattal, és ingatlannal is rendelkezett ehhez. Most is nagyon konstruktívan állt a terveinkhez, olyannyira, hogy az e célra fenntartott Sülysáp, Vasút u. 28. szám, 1429 hrsz. alatti ingatlanát már oda is ajándékozta önkormányzatunknak azzal a feltétellel, hogy a projekt meghiúsulása esetén az visszaszáll rá.
Mindemellett megkezdtük az épület megterveztetését is, mivel a pályázatot engedélyes tervekkel kell benyújtani. A tervezőnek adott tervezési program szerint az épület kétszintes lenne, 400-450 m2 hasznos alapterülettel, és 2 gyermekorvosi, 2 felnőtt háziorvosi, 1 fogorvosi rendelő, valamint 1 védőnői egység, illetve egy multifunkciós helyiség kapna helyet benne, természetesen a szükséges kiszolgáló helyiségekkel. 

(Megjegyzés: A pályázat kizárólag az alapellátás fejlesztését támogatja, illetve e funkciók mellett látható, hogy a Losonczi utcai rendelőt továbbra is működtetni szükséges.)
Mindez előzetes becsléseink szerint – parkolókkal, udvarral, berendezéssel – bruttó 250-300 millió forintba kerülne, amihez bízunk a 200 millió forintos támogatás elnyerésében.
Kérem a tisztelt Képviselő-testület támogató döntését a pályázat benyújtásához.
…/2017. (VIII. 24.) ÖKT határozati javaslat

Sülysáp Város Önkormányzat Képviselő-testülete

1./ pályázatot nyújt be a PM_EUALAPELLATAS_2017 kódszámú, Önkormányzati tulajdonú egészségügyi alapellátást nyújtó intézmények fejlesztésének támogatása Pest megyében tárgyú pályázati felhívásra,
2./ a pályázati projekt céljaként egy 2 gyermekorvosi, 2 felnőtt háziorvosi, 1 fogorvosi rendelőt, valamint 1 védőnői egységet, illetve egy multifunkciós helyiséget magába foglaló új egészségügyi komplexum felépítését jelöli meg, a Sülysáp, Vasút u. 28. (1429 hrsz.) alatti ingatlanon,
3./ a projekt megvalósításához igényelt pályázati támogatás: 200.000.000 Ft, emellett vállalja, hogy a szükséges önerőt az önkormányzat 2018. évi költségvetésének terhére biztosítja,

4./ felkéri és felhatalmazza a polgármestert a pályázat benyújtására, és az annak előkészítéséhez szükséges beszerzések lebonyolítására.  

Határidő: 2017. augusztus 24.
Felelős: polgármester

Sülysáp, 2017. augusztus 17.


Horinka László s.k.

